Euroopan parlamentin päätöslauselma tiettyjen yhteisen kalastuspolitiikan mukaisten vesialueille pääsyn rajoitusten tarkistamisesta (Shetlandin kieltoalue ja punakampelan suoja-alue) (2005/2190(INI))



Virallinen lehti nro 290 E , 29/11/2006 s. 0113 - 0115



P6_TA(2006)0057 Tiettyjen yhteisen kalastuspolitiikan mukaisten vesialueille pääsyn rajoitusten tarkistaminen (Shetlandin kieltoalue ja punakampelan suoja-alue) Euroopan parlamentin päätöslauselma tiettyjen yhteisen kalastuspolitiikan mukaisten vesialueille pääsyn rajoitusten tarkistamisesta (Shetlandin kieltoalue ja punakampelan suoja-alue) (2005/2190(INI)) Euroopan parlamentti, joka - ottaa huomioon komission tiedonannon neuvostolle ja Euroopan parlamentille tiettyjen yhteisen kalastuspolitiikan mukaisten vesialueille pääsyn rajoitusten tarkistamisesta (Shetlandin kieltoalue ja punakampelan suoja-alue) KOM(2005)0422, - ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20. joulukuuta 2002 annetun neuvoston asetuksen (EY) N:o 2371/2002 [1] 18 ja 19 artiklan, - ottaa huomioon kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30. maaliskuuta 1998 annetun neuvoston asetuksen (EY) N:o 850/98 [2] 29 artiklan, - ottaa huomioon työjärjestyksen 45 artiklan, - ottaa huomioon kalatalousvaliokunnan mietinnön (A6-0016/2006); 1. toteaa, että komissio on nyt täyttänyt neuvoston asetuksen (EY) N:o 2371/2002 19 artiklan mukaisen velvoitteen ja tehnyt Shetlandin kieltoalueeseen ja punakampelan suoja-alueeseen liittyvän vesialueille pääsyn ja vesiluonnonvarojen hyödyntämisen rajoituksia 12 meripeninkulman vyöhykkeen ulkopuolella koskevien perusteiden arvioinnin; 2. toteaa, että arvioinnit ovat monestakin syystä kestäneet huomattavasti kauemmin kuin alun perin ajateltiin; 3. pitää myönteisenä komission päätöstä järjestää kalatalousalan ja jäsenvaltioiden laajamittainen kuuleminen ennen lausunnon antamista näin tärkeästä kysymyksestä; 4. on tyytyväinen Pohjanmeren alueellisen neuvoa-antavan toimikunnan (NSRAC) asemaan komission neuvonantajana Shetlandin kieltoalueen ja punakampelan suoja-alueen toimivuuteen ja tehokkuuteen liittyvissä kysymyksissä; kehottaa komissiota edelleen käyttämään hyväkseen NSRAC:n neuvontaa arvioidessaan jatkossa kieltoalueita; 5. on tyytyväinen komission päätökseen säilyttää Shetlandin kieltoalue vielä kolme vuotta, jolloin sen vaikutuksista voidaan tehdä tarkempi arviointi ensimmäisenä askeleena sen varmistamiseen, että alueella olevia kalastuksesta elantonsa saavia yhteisöjä suojellaan kalastusalan tulevan kestävyyden takaavan kalastuksenhallintajärjestelmän avulla; 6. toteaa, että tieteellis-teknis-taloudellinen kalastuskomitea (STECF) suositteli Shetlandin kieltoalueen säilyttämistä; 7. panee merkille, että NSRAC suositteli Shetlandin kieltoalueen säilyttämistä odotettaessa lisäarviointia; 8. katsoo, että jos ehdotetut Shetlandin kieltoalueen lisäarvioinnit kestävät kauemmin kuin kolme vuotta, kuten tällä hetkellä oletetaan, nykyisen asetuksen olisi pysyttävä voimassa STECF:n suosituksen mukaisesti; 9. muistuttaa, että STECF huomautti, että Shetlandin kieltoalueen lakkauttaminen saattaisi johtaa pyyntiponnistuksen jonkinasteiseen lisääntymiseen kyseisellä alueella ja että sellaisia toimia, jotka johtaisivat pyyntiponnistuksen lisääntymiseen alueella, pitäisi välttää; 10. panee merkille, että Yhdistyneen kuningaskunnan ja Saksan viranomaiset kannattivat Shetlandinkieltoalueen säilyttämistä ja että Yhdistyneen kuningaskunnan hallitus on todennut, että muutokset eivät ole tarpeellisia eivätkä toivottavia; 11. huomauttaa, että Shetlandin kieltoalue on tärkeä koljalle, valkoturskalle ja merikrotille ja että STECF katsoo alueen merkityksen kyseisille lajeille mahdollisesti kasvaneen kieltoalueen perustamisen ajoista; 12. panee myös huolestuneena merkille Shetlandin kieltoalueen ja punakampelan suoja-alueen tehokkuuden arviointia varten asetetun komission asiantuntijatyöryhmän havainnon, jonka mukaan Shetlandin kieltoalueen yleisesti ottaen kaupallisesti kiinnostavat kalakannat eivät pysy biologisesti turvallisissa rajoissa koljaa ja seitiä lukuun ottamatta; 13. kehottaa komissiota toteuttamaan Shetlandin kieltoalueeseen tehtävien muutosten todennäköisten seurausten määrällisen arvioinnin; 14. pitää myönteisenä komission päätöstä säilyttää punakampelan suoja-alue ja siihen liittyvät vesillepääsyn rajoitukset odotettaessa jatkotutkimuksia; 15. toteaa, että Saksan viranomaiset kannattavat punakampelan suoja-alueen säilyttämistä ja että Yhdistyneen kuningaskunnan hallitus huomautti, että päätökset olisi tehtävä osana kampelakalojen hoitosuunnitelmaa ja NSRAC:in lausunnon perusteella; 16. huomauttaa, että tavoite säilyttää punakampelan suoja-alue on selkeä; 17. pyytää komissiota tarkistamaan punakampelan suoja-alueen kampelakalojen hoitosuunnitelman huomioon ottaen, niin että siihen sisältyy punakampelan elvytysohjelma; 18. huomauttaa, että asiantuntijatyöryhmä korosti kieltoalueen ja suoja-alueen sosioekonomista merkitystä; 19. panee lisäksi merkille asiantuntijaryhmän näkemyksen, jonka mukaan yksi Shetlandin kielto-alueen tavoitteista on suojata Pohjois-Skotlannin kalastuksesta riippuvaisia yhteisöjä; 20. kehottaa puhemiestä välittämään tämän päätöslauselman neuvostolle ja komissiolle. [1] EYVL L 358, 31.12.2002, s. 59. [2] EYVL L 125, 27.4.1998, s. 1, asetus sellaisena kuin se on viimeksi muutettuna asetuksella (EY) N:o 2166/2005 (EUVL L 345, 28.12.2005, s. 5). --------------------------------------------------